**ΕΝΗΜΕΡΩΤΙΚΟ ΠΡΟΓΡΑΜΜΑΤΟΣ**

**Σας ενημερώνουμε ότι το Σαββατοκύριακο 09-10.07, καθώς και το Σαββατοκύριακο 16-17.07.2022, στις 00:15, θα μεταδοθούν από την ΕΡΤ1 οι παρακάτω ξένες ταινίες:**

**ΣΑΒΒΑΤΟ 9 ΙΟΥΛΙΟΥ 2022,** στις **00.15**

**«Foxcatcher»** **Κ12 (GR)**

**Βιογραφικό δράμα-θρίλερ, παραγωγής ΗΠΑ 2014.**

**Σκηνοθεσία:** Μπένετ Μίλερ.

**Σενάριο:** E. Μαξ Φράι, Νταν Φούτερμαν.

**Διεύθυνση φωτογραφίας:** Γκρέικ Φρέιζερ.

**Μοντάζ:** Στιούαρτ Λέβι, Κόνορ Ο’ Νιλ, Τζέι Κάσιντι.

**Μουσική:** Ρομπ Σίμονσεν.

**Παίζουν:** Στιβ Καρέλ, Τσάνινγκ Τέιτουμ, Μαρκ Ράφαλο, Βανέσα Ρεντγκρέιβ, Σιένα Μίλερ, Άντονι Μάικλ Χολ, Γκάι Μπόιντ, Μπρετ Ράις, Σαμάρα Λι, Τζάκσον Φρέιζερ, Τζέιν Μόουντερ, Ντάνιελ Χιλτ.

**Υπόθεση:** Στους Ολυμπιακούς Αγώνες του Λος Άντζελες το 1984, οι αδελφοί Ντέιβ και Μαρκ Σουλτζ κέρδισαν χρυσό μετάλλιο στην πάλη. Ως ο μεγαλύτερος και έχοντας γνωρίσει πρώτος την επιτυχία, ο Ντέιβ ήταν πάντα ο αρχηγός μεταξύ τους, αφήνοντας τον Μαρκ στη σκιά του.

Το 1987 ο Μαρκ λαμβάνει μια πρόσκληση από τον 50άχρονο εκκεντρικό εκατομμυριούχο Τζον Ντι Ποντ να μετακομίσει στις εγκαταστάσεις του στο κτήμα της οικογένειάς του, στο Foxcatcher, για να προπονηθεί μαζί με μια ομάδα πρωταθλητών παλαιστών για τους Ολυμπιακούς Αγώνες της Σεούλ του 1988. Ο Μαρκ δέχεται με ενθουσιασμό, καθώς το βλέπει και σαν μια ευκαιρία να ξεφύγει από τη σκιά του αδερφού του. Η ίδια πρόταση γίνεται και στον Ντέιβ, ο οποίος αρχικά την απορρίπτει, καθώς δεν ήθελε να αναγκάσει την οικογένειά του να μετακομίσει και να εγκατασταθούν στην Πενσυλβάνια, αλλά αργότερα εντάσσεται στην ομάδα.

Ο ψυχικά διαταραγμένος Ντι Ποντ, από την πλευρά του, που επιζητεί το σεβασμό των συνομηλίκων του και της πάντα επικριτικής μητέρας του, αυτοανακηρύσσεται «προπονητής» της ομάδας. Ο Μαρκ βλέπει τον Ντι Ποντ ως πατρική φιγούρα κι αναζητεί συνεχώς την επιβεβαίωσή του.

Όμως, η άστατη προσωπικότητα του Ντι Ποντ σύντομα θα παρασύρει τον Μαρκ σ’ ένα νοσηρό τρόπο ζωής κι απειλεί να υπονομεύσει την προετοιμασία του. Η εμμονή του με τον Ντέιβ και την αποφασιστικότητα που αποπνέει, θα τροφοδοτήσει την παράνοιά του και οι τρεις τους θα οδεύσουν προς μια τραγωδία που κανείς δεν θα μπορούσε να έχει προβλέψει.

Βασισμένη σε πραγματικά γεγονότα, η ταινία αφηγείται τη σκοτεινή και σοκαριστική ιστορία ενός εκκεντρικού εκατομμυριούχου και δύο πρωταθλητών στην πάλη, κατά τη διάρκεια των Ολυμπιακών Αγώνων της Σεούλ το 1988. Μια συγκινητική ιστορία αδερφικής αγάπης, τυφλής πίστης και διαφθοράς, που συνοδεύει τη δύναμη και τον πλούτο.

Ο υποψήφιος για Όσκαρ για τις ταινίες «Καπότε» και «Moneyball», **Μπένετ Μίλερ,** διερευνά, για ακόμη μία φορά, μεγάλα κοινωνικά ζητήματα μέσα από πορτρέτα αληθινών ανθρώπων. Η ταινία, που έλαβε εξαιρετικά σχόλια από τους κριτικούς, συμμετείχε στο διαγωνιστικό τμήμα του Φεστιβάλ των Καννών το 2014, όπου ήταν υποψήφια για το Χρυσό Φοίνικα και τελικά κέρδισε το Βραβείο Σκηνοθεσίας. Επίσης, η ταινία έλαβε πέντε υποψηφιότητες για Όσκαρ και τρεις υποψηφιότητες για Χρυσή Σφαίρα στις κατηγορίες Καλύτερη Ταινία - Δράμα, Α΄ και Β΄ Ανδρικού Ρόλου για τις ερμηνείες των Στιβ Καρέλ και Μαρκ Ράφαλο αντίστοιχα.

**ΚΥΡΙΑΚΗ 10 ΙΟΥΛΙΟΥ** στις **00.15**

**«Δέκα ύποπτοι για φόνο»** **(Crooked House)** **Κ12 (GR)**

**Αστυνομικό δράμα μυστηρίου, συμπαραγωγής Αγγλίας-ΗΠΑ 2017.**

**Σκηνοθεσία:** Ζιλ Πακέ-Μπρενέρ

**Σενάριο:** Τζούλιαν Φέλοους, Τιμ Ρόουζ Πράις, Ζιλ Πακέ-Μπρενέρ

**Φωτογραφία:** Σεμπάστιαν Γουίντερο

**Μουσική:** Ουγκό ντε Σερ

**Πρωταγωνιστούν:** Γκλεν Κλόουζ, Τέρενς Σταμπ, Κριστίνα Χέντρικς, Μαξ Άιρονς, Τζίλιαν Άντερσον, Στέφανι Μαρτίνι, Τζούλιαν Σαντς, Κρίστιαν ΜακΚέι, Όνορ Νίφσεϊ

**Υπόθεση:** Αγγλία, τέλη της δεκαετίας του 1950. Ο Αριστείδης Λεωνίδης βρίσκεται νεκρός κάτω από ύποπτες συνθήκες.

Μετανάστης από την Ελλάδα, κατόρθωσε να δημιουργήσει μια τεράστια περιουσία και μια οικογένεια στην οποία συμπεριφερόταν ως ο απόλυτος πατριάρχης. Η εγγονή του, η Σοφία, προσλαμβάνει τον ιδιωτικό ντετέκτιβ Τσαρλς Χέιγουορντ, πρώην εραστή της, με πατέρα σημαίνον πρόσωπο των βρετανικών μυστικών υπηρεσιών, να πάει στην οικογενειακή έπαυλη και να ερευνήσει την υπόθεση. Όταν καταφτάνει στην έπαυλη, ο Τσαρλς ανακαλύπτει τρεις γενιές της δυναστείας Λεωνίδη και μια δηλητηριώδη ατμόσφαιρα πικρίας, δυσαρέσκειας και ζήλιας.

Σε ένα σπίτι γεμάτο με κίνητρα, ενδείξεις και ύποπτους, θα μπορέσει να βρει τον δολοφόνο πριν εκείνος «χτυπήσει» ξανά;

Κινηματογραφική μεταφορά του best seller μυθιστορήματος της Άγκαθα Κρίστι, «Η σοφίτα με τις αράχνες».

**ΣΑΒΒΑΤΟ 16 ΙΟΥΛΙΟΥ** στις **00.15**

**«Νυχτερινός ανταποκριτής» (Nightcrawler)** **Κ16** **(GR)**

**Θρίλερ, παραγωγής ΗΠΑ 2014.**

**Σκηνοθεσία:** Νταν Γκιλρόι.

**Διεύθυνση φωτογραφίας:** Ρόμπερτ Έλσγουιτ.

**Μοντάζ:** Τζον Γκιλρόι.

**Μουσική:** Τζέιμς Νιούτον Χάουαρντ.

**Πρωταγωνιστούν:** Τζέικ Τζίλενχαλ, Ρενέ Ρουσό, Μπιλ Πάξτον, Ριζ Άχμεντ, Αν Κιούζακ, Κέβιν Ραμ, Καθλίν Γιορκ, Έρικ Λανγκ, Μάικλ Χάιατ.

**Υπόθεση:** Ο Λου Μπλουμ (Τζέικ Τζίλενχαλ) είναι ένας φιλόδοξος νέος που αναζητεί απεγνωσμένα δουλειά και ανακαλύπτει τον αδυσώπητο κόσμο του εγκληματολογικού ρεπορτάζ.

Θα γνωρίσει μια ομάδα από κινηματογραφικά συνεργεία που τραβούν πλάνα από τρακαρίσματα, φωτιές, φόνους και άλλες καταστροφές, και θα αποφασίσει να δοκιμάσει την τύχη του στην επικίνδυνη πραγματικότητα του nightcrawling, όπου η κάθε αστυνομική σειρήνα ισοδυναμεί με μια πιθανή αποκλειστικότητα και τα θύματα μετριούνται με δολάρια και δημοσιότητα.  
Με τη βοήθεια της Νίνα (Ρενέ Ρούσο), μια παλαίμαχο των δελτίων ειδήσεων, ο Λου θα γίνει πρωταγωνιστής της δικής του ιστορίας, θολώνοντας το όριο μεταξύ παρατηρητή και συμμετέχοντα.

Αυτό το ατμοσφαιρικό θρίλερ, είναι μία σφοδρή καταγγελία για τον αδηφάγο κόσμο των μέσων μαζικής ενημέρωσης.

Ο «Νυχτερινός ανταποκριτής» διεκδίκησε το Όσκαρ Πρωτότυπου Σεναρίου το 2015 για τον Νταν Γκιλρόι, ενώ ο Τζέικ Τζίλενχαλ ήταν υποψήφιος για Χρυσή Σφαίρα Α’ Ανδρικού Ρόλου.

**ΚΥΡΙΑΚΗ 17 ΙΟΥΛΙΟΥ** στις **00.15**

**«Δεν ήσουν ποτέ εδώ»** **(You Were Never Really Here)** **Κ16 (GR)**

**Α' ΤΗΛΕΟΠΤΙΚΗ ΜΕΤΑΔΟΣΗ**

**Ψυχολογικό θρίλερ, παραγωγής Αγγλίας-Γαλλίας-ΗΠΑ 2017**

**Σκηνοθεσία:** Λιν Ράμσεϊ

**Πρωταγωνιστούν:** Χοακίν Φίνιξ, Τζούντιθ Ρόμπερτς, Εκατερίνα Σαμσόνοφ, Άλεξ Μανέτ

**Υπόθεση:** Ο Τζο είναι ένας πληρωμένος εκτελεστής, ο οποίος αναλαμβάνει την υπόθεση της εξόντωσης των απαγωγέων της Νίνα, ενός ανήλικου κοριτσιού που πέφτει θύμα εμπορίας, με κύριο στόχο τη σεξουαλική της εκμετάλλευση. Στο δρόμο προς τον εντοπισμό της, o Τζο θα βρεθεί αντιμέτωπος, όχι μόνο με τους επικίνδυνους διακινητές του μικρού κοριτσιού, αλλά και με τις ψυχολογικές του αναζητήσεις, οι οποίες έχουν τη βάση τους στα δύσκολα βιώματα που είχε και ο ίδιος ως παιδί…

Βασισμένη στο μυθιστόρημα του Τζόναθαν Έιμς η ταινία απέσπασε Βραβείο Σεναρίου και Ανδρικού Ρόλου για τον Χοακίν Φίνιξ στο 70ό Φεστιβάλ Καννών.

​**Επίσης, σας γνωρίζουμε ότι την Παρασκευή 08/07 στις 00.15 από την εκπομπή «ΠΡΟΣΩΠΙΚΑ» (Ε) μεταδίδεται το επεισόδιο με καλεσμένη την Τάνια Τσανακλίδου.**

**«H Τάνια Τσανακλίδου ΠΡΟΣΩΠΙΚΑ»**

Η Τάνια Τσανακλίδου έχει το θάρρος να ακολουθεί πάντα την καρδιά της και τη δύναμη να υπερασπίζεται τις επιλογές της. Θέλει θάρρος για να μιλά κάποιος για όλα όσα τον δείχνουν αδύναμο, του λείπουν, τον φοβίζουν, τον τρομάζουν. Για να ανοίγει την καρδιά του, να ξεδιπλώνει τη σκέψη του, να συγκινείται. Με την αφοπλιστική ειλικρίνεια που τη διακρίνει, η σπουδαία ερμηνεύτρια μιλάει στην Έλενα Κατρίτση, για τις διαδρομές και τους σταθμούς της ζωής της.

Για τους ανθρώπους που τη σημάδεψαν και για όσα δεν πρόλαβε να τους πει. Τον πατέρα της, που κατάλαβε ποιος πραγματικά ήταν, μόνο αφότου είχε φύγει από τη ζωή. Τη μητέρα της που, όταν την έχασε, σταμάτησε να τραγουδά και με τους στίχους της Λίνας Νικολακοπούλου, της είπε λόγια που δεν είχε προλάβει, όσο την είχε ακόμα κοντά της. Με τον χαμό της ξεπέρασε τον φόβο του θανάτου, που είχε οδηγήσει στην πρώτη κρίση πανικού, ενώ ήταν μόλις 16 χρόνων.

Για τις στιγμές που δεν θα ξεχάσει, όπως όταν τραγούδησε στις Κάννες **«Τα παιδιά του Πειραιά»** αλλά και περιστατικά που την έφεραν σε δύσκολη θέση, όπως όταν χωρίς να το ξέρει κι ενώ βρισκόταν στον διαγωνισμό της Eurovision φώναξε δυνατά στον Γιάννη που αγαπούσε μπροστά σε εκατοντάδες χιλιάδες τηλεθεατές.

Για τις σχέσεις, τις τρέλες που έχει κάνει, όπως τον γύρο του θανάτου για τα μάτια ενός ακροβάτη και για τον έρωτα**: «Το για πάντα, με τρομάζει.** Για πάντα ήθελα να κρατήσω τους ανθρώπους που αγαπώ και που πέθαναν. Είναι το μόνο για πάντα για το οποίο μετανιώνω που δεν πίστεψα».

**Για το νόημα της ζωής:** «Να μην είσαι μίζερος και κακομοίρης, να μην ζεις τρέμοντας, φοβούμενος συνεχώς είτε για την κριτική, είτε για μια πιθανή, ενδεχόμενη απώλεια. Γιατί η ζωή περνάει και χάνεται. Και αυτό που μένει, είναι τα υπερβολικά γέλια, τα υπερβολικά κλάματα, αυτά έχουνε χαραχτεί μέσα μου. Τις ήσυχες στιγμές τις έχω ξεχάσει. Έχουν διαγραφεί».

Για τη συγχώρεση που πήρε από ένα πρόσωπο που είχε πληγώσει: «Το πλήγωσα όχι άμεσα, εμμέσως, και μετά ζήτησα συγγνώμη. Κι αυτό ήταν ένα από τα μεγάλα δώρα στη ζωή μου, το γεγονός ότι με συγχώρεσε».

Για τον χρόνο που περνά και για τη νεότητα που παίρνει μαζί του: «Με πλήγωσε πάρα πολύ. Ξέρεις έκανα τον μάγκα στη ζωή μου... Έλεγα, εμένα δεν με νοιάζει. Τελικά μ' ένοιαζε και το έκρυβα. Και με πλήγωσε αυτή η απώλεια της ωραιότητας. Κι ακόμα με πληγώνει. Και δεν θέλω να συγκινηθώ. Ταυτοχρόνως καταλαβαίνω ότι το νόημα της ζωής είναι πιο πολύ να καταλάβουμε ποιοι είμαστε. Αυτό με απασχολεί τώρα. Δεν με απασχολούν ούτε τα έργα, ούτε τα τραγούδια. Λέω, ως άνθρωπος, αφήνω θετικό αποτύπωμα; Θα με θυμούνται σαν ένα κομβικό σημείο στη ζωή τους πέντε, δέκα άνθρωποι;».

Αρχισυνταξία-Παρουσίαση: Έλενα Κατρίτση  
Σκηνοθεσία: Κώστας Γρηγοράκης  
Διεύθυνση Φωτογραφίας: Κώστας Τριανταφύλλου  
Μουσική Επιμέλεια: Σταμάτης Γιατράκος

**Την Παρασκευή 15/7 στις 00.15, από την εκπομπή «ΠΡΟΣΩΠΙΚΑ» (Ε) μεταδίδεται το επεισόδιο με καλεσμένη τη Μίρκα Παπακωνσταντίνου.**

**«H Μίρκα Παπακωνσταντίνου ΠΡΟΣΩΠΙΚΑ»**

Η αγαπημένη ηθοποιός Μίρκα Παπακωνσταντίνου είναι καλεσμένη της Έλενας Κατρίτση, στην εκπομπή της ΕΡΤ1 «Προσωπικά». Έρχεται και βάζει τα πράγματα στη θέση τους. Όχι, δεν ήταν πάντοτε το γελαστό και χαρούμενο κορίτσι που βλέπαμε στα νούμερα της επιθεώρησης με την Ελεύθερη Σκηνή. Τι συνέβη και η μητέρα της τής έδωσε το όνομα μιας Τσιγγάνας, αλλά και γιατί δεν έγινε τελικά αεροσυνοδός όπως ήθελε, παρότι φοβόταν τα αεροπλάνα; Τι συνέβη και έβαλε τα κλάματα όταν έδινε εξετάσεις για δίπλωμα οδήγησης;

Η Μίρκα Παπακωνσταντίνου, με τις δεκάδες επιτυχίες στο θεατρικό σανίδι και στη μικρή οθόνη, «επιστρέφει» στα μέρη όπου μεγάλωσε και φέρνει στη μνήμη της εικόνες, ήχους και αρώματα που έχει κρατήσει για να της θυμίζουν τους δικούς της ανθρώπους. Τον πατέρα της, που θαύμαζε για τον αυτοσαρκασμό και την αξιοπρέπεια με την οποία αντιμετώπισε ακόμα και την καταδίκη του, πέντε φορές σε θάνατο, όταν ήταν αξιωματικός του Πολεμικού Ναυτικού, σε δύσκολες εποχές για όποιον είχε διαφορετικά πολιτικά «πιστεύω» από αυτά που επιβάλλονταν. Τη μητέρα της που, παρά τη λατρεία που είχε στην κόρη της, φρόντιζε με κάθε τρόπο να την προσγειώνει. Ακόμα κι αν αυτό σήμαινε ότι θα έφευγε στο μέσο μιας παράστασης, επειδή δεν της άρεσε ο τρόπος που έπαιζε.

Επίσης, θυμάται τις φωνές που είχε ξεχωρίσει στο ραδιόφωνο για να τη συντροφεύουν στα πρώτα της ταξίδια στον μαγικό κόσμο του θεάτρου, αλλά και όσους την επηρέασαν στο ξεκίνημα της καριέρας της. Μαζί της θα ταξιδέψουμε και θα θυμηθούμε στιγμές της ελληνικής τηλεόρασης που έχουν γράψει ιστορία.

Η Μίρκα Παπακωνσταντίνου μιλάει για τους πιο σημαντικούς ανθρώπους της ζωής της και τις πιο ξεχωριστές στιγμές και συνεργασίες της στον κινηματογράφο, στην τηλεόραση και στο θέατρο: «Στη διάρκεια των χρόνων υπάρχουν στιγμές, υπάρχει μια χρυσή στιγμή και κλωστή, μπορεί να ‘ναι δικιά σου, που ενώνεσαι με τον θεατή και ο θεατής μαζί σου, και νομίζεις ότι πετάς. Νομίζεις ότι όλος ο κόσμος, γι’ αυτό λέω ότι είμαστε εγωπαθή πλάσματα, είναι για σένα. Στιγμές είναι. Αλλά είναι υπέροχες και πολύτιμες οι στιγμές που νομίζεις ότι έχεις πλησιάσει».

Παρουσίαση-αρχισυνταξία: Έλενα Κατρίτση

Σκηνοθεσία: Κώστας Γρηγοράκης

Διεύθυνση φωτογραφίας: Γιώργος Μιχελής

Μοντάζ: Παναγιώτης Σταματόπουλος

Μουσική επιμέλεια: Σταμάτης Γιατράκος

**Τέλος, από ΔΕΥΤΕΡΑ 11 έως και ΠΑΡΑΣΚΕΥΗ 22 Ιουλίου 2022, στη σειρά «ΟΙ ΠΕΡΙΠΕΤΕΙΕΣ ΤΟΥ ΗΡΑΚΛΗ ΠΟΥΑΡΟ» (AGATHA CHRISTIE'S POIROT) προγραμματίζονται τα παρακάτω επεισόδια:**

**Δευτέρα, 11/7:  ΟΙ ΠΕΡΙΠΕΤΕΙΕΣ ΤΟΥ ΗΡΑΚΛΗ ΠΟΥΑΡΟ (AGATHA CHRISTIE'S POIROT) K8 GR**

**19.00 «Έγκλημα στο Νείλο» (Death on the Nile)  ΚΥΚΛΟΣ 9ος**

Η πλούσια κληρονόμος Λινέτ Ρίτζγουεϊ παντρεύεται τον Σάιμον Ντόιλ, τον πρώην αγαπημένο της καλύτερής της φίλης, Ζακλίν ντε Μπελφόρ. Η Ζακλίν ακολουθεί το νεόνυμφο ζευγάρι στο μήνα του μέλιτος στην Αίγυπτο και στοιχειώνει κάθε στιγμή του. Σε μια προσπάθεια να απαλλαγεί από την οχληρή παρουσία της, το ζευγάρι επιβιβάζεται στο ατμόπλοιο Καρνάκ, που καταπλέει στα ήσυχα νερά του Νείλου.

Στο ατμόπλοιο επιβαίνει και ο διάσημος Βέλγος ντετέκτιβ Ηρακλής Πουαρό μαζί με τον φίλο του Κάπτεν Ρέις, οι οποίοι βρίσκονται σε κρουαζιέρα στη μαγευτική Αίγυπτο. Στο πλοίο, όμως, επιβιβάζεται και η Ζακλίν, η οποία αγνοεί τις προειδοποιήσεις του Ηρακλή Πουαρό να μείνει μακριά από το ζευγάρι, προκειμένου να αποφευχθεί οποιαδήποτε τραγωδία.

Όταν η πλούσια κληρονόμος βρίσκεται δολοφονημένη στην καμπίνα της, ο Ηρακλής Πουαρό αναλαμβάνει την εξιχνίαση του φόνου και βλέπει να ανατρέπονται τα σχέδιά του για ξεκούραση και τουρισμό.  Καθένας από τους επιβάτες του Καρνάκ, για κάποιο λόγο, θα μπορούσε να επιθυμεί το θάνατο της Λινέτ.

Δύο ακόμη δολοφονίες κατά τη διάρκεια των ερευνών δείχνουν ότι ο Πουαρό συναντά μία από τις πιο σκοτεινές υποθέσεις της καριέρας του, αντιμετωπίζοντας έναν μυστηριώδη δολοφόνο στο ατμόπλοιο. Καθώς ο Πουαρό ενώνει όλα τα κομμάτια του παζλ, διαπιστώνει ότι πολλοί από τους επιβάτες έχουν κρυμμένα μυστικά και αποκαλύπτει μια συγκλονιστική αλήθεια…

**Τρίτη, 12/7 :  ΟΙ ΠΕΡΙΠΕΤΕΙΕΣ ΤΟΥ ΗΡΑΚΛΗ ΠΟΥΑΡΟ (AGATHA CHRISTIE'S POIROT) K8 GR**

**19.00  «Πρόβλημα στη θάλασσα» (Problem at sea) ΚΥΚΛΟΣ 1ος**

Ο Πουαρό με τον κάπτεν Χέιστινγκς κάνουν κρουαζιέρα στη Μεσόγειο. Πλησιάζοντας στην Αλεξάνδρεια μια πλούσια επιβάτης βρίσκεται νεκρή στην καμπίνα της. Το μοναδικό άτομο που θα είχε κίνητρο είναι ο σύζυγός της, αλλά έχει άλλοθι. Ο Πουαρό στρώνεται στη δουλειά και σύντομα καταφέρνει να διαλευκάνει το μυστήριο.

**20.00  «Το χαμένο ορυχείο» (The lost mine)    (ΚΥΚΛΟΣ 2ος)**

Ο Πουαρό ενημερώνει τον λογαριασμό του στην τράπεζα, ενώ ο διευθυντής περιμένει κάποιον Κινέζο, ο οποίος πρόκειται να πουλήσει στην τράπεζα έναν χάρτη όπου φαίνεται η θέση ενός ορυχείου. Όταν βρίσκεται νεκρός, ο Πουαρό είναι σίγουρος ότι ο θάνατος του Κινέζου κρύβει κάποιο μυστικό.

**Τετάρτη,  13/7 :  ΟΙ ΠΕΡΙΠΕΤΕΙΕΣ ΤΟΥ ΗΡΑΚΛΗ ΠΟΥΑΡΟ (AGATHA CHRISTIE'S POIROT) K8 GR**

**19.00 «Απίστευτη κλοπή»(The incredible theft) ΚΥΚΛΟΣ 1ος**

Ένα Σαββατοκύριακο, κατά τη διάρκεια ενός πάρτι σε εξοχική κατοικία όπου είναι προσκεκλημένος και ο Πουαρό, εξαφανίζονται σημαντικότατα έγγραφα. Ύποπτη θεωρείται μια εντυπωσιακή χήρα, αλλά ο Πουαρό υποπτεύεται ότι οι εμπλεκόμενοι στην υπόθεση είναι πολύ περισσότεροι.

**20.00 «Το μυστήριο της Κορνουάλης» (The Cornish Mystery) ΚΥΚΛΟΣ 2ος**

Kάποια κυρία επισκέπτεται τον Πουαρό και του εκμυστηρεύεται ότι πιστεύει πως ο σύζυγός της προσπαθεί να τη δηλητηριάσει. Όταν ο Πουαρό φτάνει στην Κορνουάλη για να διερευνήσει την υπόθεση είναι ήδη αργά και η γυναίκα βρίσκεται νεκρή.

**Πέμπτη,  14/7:  ΟΙ ΠΕΡΙΠΕΤΕΙΕΣ ΤΟΥ ΗΡΑΚΛΗ ΠΟΥΑΡΟ (AGATHA CHRISTIE'S POIROT) K8 GR**

**19.00 «Το όνειρο» (The Dream) ΚΥΚΛΟΣ 1ος**

Πολύ γνωστός επιχειρηματίας εκμυστηρεύεται στον Πουαρό ότι ονειρεύτηκε την αυτοκτονία του, μέρα μεσημέρι, μέσα στη βιβλιοθήκη του με ένα πιστόλι. Ο Πουαρό το βρίσκει πολύ περίεργο. Όταν την επόμενη μέρα βρίσκεται νεκρός όπως ακριβώς το είχε περιγράψει, η αστυνομία ζητάει την αρωγή του Πουαρό.

**20.00  «Η εξαφάνιση του τραπεζίτη» (The disappearence of Mr Davenheim) ΚΥΚΛΟΣ 2ος**

Ο Πουαρό βάζει στοίχημα με τον Επιθεωρητή Τζαπ ότι θα καταφέρει να λύσει το μυστήριο της εξαφάνισης ενός τραπεζίτη χωρίς να φύγει καθόλου από το διαμέρισμά του.

**Παρασκευή, 15/7:  ΟΙ ΠΕΡΙΠΕΤΕΙΕΣ ΤΟΥ ΗΡΑΚΛΗ ΠΟΥΑΡΟ (AGATHA CHRISTIE'S POIROT) K8 GR**

**19.00 «Η περιπέτεια της μαγείρισσας» (The Adventure of the Clapham Cook) ΚΥΚΛΟΣ 1ος**

Ο Πουαρό ερευνά την υπόθεση της εξαφάνισης της μαγείρισσας μιας πλούσιας κυρίας και καταλήγει στην αποκάλυψη μιας καλοστημένης συνομωσίας που κρύβεται πίσω από ένα πολύ σκοτεινό έγκλημα.

**20.00 «H απαγωγή του πρωθυπουργού» (The Kidnapped prime minister)   ΚΥΚΛΟΣ 2ος**

Όταν απαγάγουν τον Βρετανό πρωθυπουργό πριν από μια σημαντική διεθνή συνάντηση κορυφής, ο Πουαρό έχει στη διάθεσή του μόνο 32 ώρες για να βρει τον πρωθυπουργό.

**Δευτέρα, 18/7:  ΟΙ ΠΕΡΙΠΕΤΕΙΕΣ ΤΟΥ ΗΡΑΚΛΗ ΠΟΥΑΡΟ (AGATHA CHRISTIE'S POIROT) K8 GR**

**19.00 «Αυτοκτονία ή φόνος;»(Murder in the mews) ΚΥΚΛΟΣ 1ος**

Η αστυνομία ζητάει την αρωγή του Πουαρό στην έρευνα για μια γυναίκα που βρέθηκε νεκρή από πυροβολισμό στο διαμέρισμά της. Πρέπει να ανακαλύψουν αν η σκανδάλη τραβήχτηκε από τη γυναίκα ή από κάποιον άλλον.

**20.00  «Η περιπέτεια των διαμαντιών» (Τhe adventure of the Western Star) ΚΥΚΛΟΣ 2ος**

**Τρίτη, 19/7 :  ΟΙ ΠΕΡΙΠΕΤΕΙΕΣ ΤΟΥ ΗΡΑΚΛΗ ΠΟΥΑΡΟ (AGATHA CHRISTIE'S POIROT) K8 GR**

**19.00 «Φόνος στο στούντιο» (The king of clubs) ΚΥΚΛΟΣ 1ος**

Ο Πουαρό και ένας φίλος του παρακολουθούν γύρισμα σε μεγάλο στούντιο και μένουν έκπληκτοι από τον τρόπο που φέρεται ο ιδιοκτήτης του. Το ίδιο βράδυ, ο ιδιοκτήτης βρίσκεται νεκρός. Στο φόνο εμπλέκεται νεαρή πρωταγωνίστρια και ο αρραβωνιαστικός της ζητά τη βοήθεια του Πουαρό.

**20.00  «Διπλό παράπτωμα» (Double Sin)  ΚΥΚΛΟΣ 2ος**

Μια νεαρή γυναίκα πρόκειται να παραδώσει ένα σετ μινιατούρες της εποχής του Ναπολέοντα σε Αμερικανό συλλέκτη, όταν της τα κλέβουν από τη βαλίτσα. Ο Χέιστινγκς με την καθοδήγηση του Πουαρό αναλαμβάνει να βρει τον κλέφτη.

**Τετάρτη,  20/7 :  ΟΙ ΠΕΡΙΠΕΤΕΙΕΣ ΤΟΥ ΗΡΑΚΛΗ ΠΟΥΑΡΟ (AGATHA CHRISTIE'S POIROT) K8 GR**

**19.00  «Κίνδυνος στην Κορνουάλη» - Α΄ & Β΄ Μέρος (Peril at End House - Part 1 & 2)  ΚΥΚΛΟΣ 2ος**

Ο Πουαρό μαζί με τον φίλο του Χέιστινγκς κάνουν τις διακοπές τους στην Κορνουάλη, όπου συναντούν την όμορφη δεσποινίδα Μπάκλεϊ. Σε μικρό διάστημα έχει τρία παρ’ ολίγον μοιραία ατυχήματα, γεγονός που κινητοποιεί τον Πουαρό.

Προκειμένου να διαλευκάνει το μυστήριο, ο Πουαρό μιλά με φίλους της δεσποινίδας Μπάκλεϊ. Δυσκολεύονται να πιστέψουν ότι πρόκειται για απόπειρες δολοφονίας.

**Πέμπτη,  21/7:  ΟΙ ΠΕΡΙΠΕΤΕΙΕΣ ΤΟΥ ΗΡΑΚΛΗ ΠΟΥΑΡΟ (AGATHA CHRISTIE'S POIROT) K8 GR**

**19.00 «Η κυρία με το βέλο» (The veiled lady)  ΚΥΚΛΟΣ 2ος**

Ο Πουαρό και ο φίλος του Χέιστινγκς κανονίζουν συνάντηση με κάποια κυρία, η οποία είναι αποφασισμένη να διατηρήσει την ανωνυμία της. Ο Πουαρό όμως, αποκαλύπτει απρόσμενα μυστικά πίσω από το βέλο που καλύπτει το πρόσωπό της.

**20.00 «Η περιπέτεια του υποβρύχιου» (The Adventure of the cheap flat)  ΚΥΚΛΟΣ 2ος**

Ο Πουαρό μπλέκεται σε μια υπόθεση που ερευνά το FΒΙ και αφορά σε μυστικά σχέδια υποβρυχίου που κινδυνεύουν να πέσουν σε χέρια που δεν πρέπει, εκτός εάν τα εντοπίσουν εγκαίρως.

**Παρασκευή, 22/7:  ΟΙ ΠΕΡΙΠΕΤΕΙΕΣ ΤΟΥ ΗΡΑΚΛΗ ΠΟΥΑΡΟ (AGATHA CHRISTIE'S POIROT) K8 GR**

**19.00 «Πώς τα πάει ο κήπος σου;» (How does your garden grow?)  ΚΥΚΛΟΣ 3ος**

Σε μια ανθοκομική έκθεση, μια ηλικιωμένη γυναίκα σε αναπηρικό καροτσάκι πλησιάζει τον Επιθεωρητή Πουαρό, του δίνει ένα άδειο κουτί σπόρων και του ζητά να την επισκεφτεί την επόμενη μέρα. Όταν την επόμενη μέρα φτάνει ο Πουαρό βρίσκει τη γυναίκα νεκρή από δηλητήριο.

**20.00 «Φόνος στο Plymouth Express» (The Plymouth Express)  ΚΥΚΛΟΣ 3ος**

Ένας ιδιοκτήτης ορυχείων προσλαμβάνει τον Επιθεωρητή Πουαρό για να λύσει το μυστήριο του φόνου της κόρης του και της κλοπής των κοσμημάτων στο τρένο Plymouth Express.